Vers burlesques à monsieur de Niel
# Vers burlesques à monsieur de Niel

Gentil-homme de maison noble, Qu’en noble ville de Grenoble Je vis, item et que j’ouïs Chanter devant le Roy Louïs, Qui vous trouva chanson chantée Digne d’estre son Timotée : Car fors cil qui tant fredonna, Que sa femme on luy redonna, Aucun dans ce bas territoire, Encor n’a merité la gloire D’estre à ce Chantre comparé, Sinon vous le Chantre adoré, De qui le chant si bien enchante, Que devant vous le Dieu qui chante Seulement dire onques n’osa Farlarirette liron fa, Sçachant bien qu’une Damoiselle, Qu’en France la France on appelle, Ne connoist point d’autre Apollon Que vous, lequel avez le don Non de deraciner les arbres, Ni d’attirer plantes ni marbres ; Mais des cœurs qui sont bien plus chers Et plus friands que des Rochers : Desquels cœurs tant et tant attire Vostre vertu, que l’on peut dire Que de là vient mon bon Seigneur, Que si peu de gens ont du cœur Comme moy, lequel n’en ay guere, Et qui n’en ay trop grand affaire : Car trop grand cœur ne doit avoir Cil qui par trop n’a grand avoir Non comme vous homme adorable, Qui, cœur avez tant honorable, Comme il apparut dès le jour Que vostre nez parut en Cour, Ou de l’honneur c’est chose seure Donnastes belle tablature, Comme encore meshuy donnez Aux gens les mieux moriginez. Aussi la Cour son honneste homme Vous appelle, et moy je vous nomme L’original du beau portrait De l’honneste homme de Faret, Duquel attendant la copie Je prie celuy que l’on prie, Qu’il vous conserve sain et net Depuis les pieds jusqu’au bonnet.

